ศก.ไม่ดีลูกหนี้ส่อจ่ายเงินกู้ไม่ไหว
เศรษฐกิจยังไม่ดี ลูกหนี้ออกอาการป้อแป้ขอลดเงินผ่อนต่องวดลง ธุรกิจตามหนี้เหนื่อย
8 มิ.ย. 2558

เศรษฐกิจยังไม่ดี ลูกหนี้ออกอาการป้อแป้ขอลดเงินผ่อนต่องวดลง ธุรกิจตามหนี้เหนื่อย 
นายประชา ชัยสุวรรณ ประธานชมรมผู้ติดตามหนี้ที่เป็นธรรม และกรรมการผู้จัดการ บริษัท รีโซลูชั่น เวย์ เปิดเผยว่า ในช่วงครึ่งปีหลังแนวโน้มการติดตามหนี้จะมีความยากลำบากมากขึ้น เนื่องจากลูกหนี้เริ่มทยอยเข้ามาขอเจรจาลดวงเงินการผ่อนชำระหนี้ต่อเดือนลดลง เช่น จากเดิมชำระเดือนละ 1 หมื่นบาท ก็ขอลดวงเงินการชำระเหลือ 7,000-8,000 บาท
ทั้งนี้ เหตุผลที่ขอลดเงินงวดผ่อนชำระหนี้ เป็นผลมาจากลูกค้ามีความกังวลต่อภาวะเศรษฐกิจ ค่าครองชีพที่สูงขึ้น ความไม่มั่นคงในอาชีพการงาน และมีรายได้ลดลงจากการถูกลดชั่วโมงการทำงาน จึงขอลดวงเงินการชำระลงเพื่อไม่ให้กลายเป็นหนี้เสีย ในขณะที่การติดตามหนี้ในครึ่งปีแรกยังคงทรงตัว
นอกจากนี้ พระราชบัญญัติ (พ.ร.บ.) ทวงถามหนี้ ซึ่งเป็นกฎหมายใหม่ จะมีผลบังคับใช้ตั้งแต่วันที่ 1 ก.ย. 2558 จะทำให้การติดตามทวงหนี้ลำบากมากขึ้น และคาดว่าจะมีบริษัทติดตามหนี้จะใช้วิธีการส่งฟ้องร้องดำเนินคดีมากขึ้น แทนการเจรจาให้ชำระหนี้   
นายประชา กล่าวว่า บทลงโทษในกฎหมายรุนแรง โดยระบุว่าการทวงหนี้กับบุคคลอื่นที่ไม่ใช่ผู้ค้ำประกัน หรือมีพฤติกรรมข่มขู่ กฎหมายมีบทลงโทษให้จำคุกสูงสุดไม่เกิน 5 ปี หรือปรับไม่เกิน 5 แสนบาท หรือทั้งจำทั้งปรับ หรือร้ายแรงเพิกถอนใบอนุญาตทวงหนี้
“การทวงหนี้มีโอกาสที่จะเกิดการใช้วาจาที่ไม่เหมาะสมทั้งลูกหนี้และผู้ติดตามหนี้ หากถูกยั่วยุจากฝ่ายตรงข้าม เมื่อกฎหมายมีผลบังคับใช้ บริษัทติดตามหนี้ก็ต้องปรับวิธีการให้เหมาะสม” นายประชา กล่าว
นอกจากนี้ ยังมีผลของการแก้ไขเพิ่มเติม พ.ร.บ.ประมวลกฎหมายแพ่งและพาณิชย์ เกี่ยวกับหมวดการค้ำประกันและการจำนอง ซึ่งกำหนดจะต้องให้ติดตามหนี้ทวงหนี้กับลูกหนี้ให้ถึงที่สิ้นสุดก่อนที่จะติดตามกับผู้ค้ำประกัน ซึ่งทำให้บริษัทติดตามหนี้จะมีความยุ่งยากและความลำบากในการติดตามหนี้มากขึ้น เนื่องจากต้องตามหาตัวลูกหนี้ให้เจอ ดังนั้นสถาบันการเงินจะหันไปใช้วิธีการเร่งฟ้องดำเนินคดีมากขึ้นเช่นกัน
“การเลือกฟ้องร้องแม้จะทำให้สถาบันการเงินมีต้นทุนเพิ่มประมาณ 5,000 บาท/คดี แต่ในที่สุดสถาบันการเงินก็จะผลักภาระค่าใช้จ่ายไปให้ลูกหนี้ รวมทั้งจากเดิมถ้ายังไม่มีการฟ้องร้อง ลูกหนี้สามารถขอเจรจาเพื่อลดหนี้ลงได้ 20-30% แต่หากลูกหนี้ถูกฟ้องแล้ว จะไม่สามารถเจรจาขอลดหนี้ได้ ซึ่งทำให้ลูกหนี้เสียประโยชน์และโอกาสที่จะได้รับส่วนลดหนี้ รวมทั้งจะต้องเสียค่าใช้จ่ายค่าทนายความให้กับเจ้าหนี้ด้วย” นายประชา กล่าว
ขณะเดียวกัน เริ่มเห็นบริษัทติดตามหนี้รายย่อยมีพนักงานติดตามหนี้ 2-3 คน มีการรวมตัวเป็นบริษัทใหญ่ขึ้น เนื่องจากสถาบันการเงินจะว่าจ้างบริษัทติดตามหนี้ที่น่าเชื่อถือในการติดตามหนี้มากกว่าบริษัทเล็กๆ ที่อาจจะคิดค่าบริการถูกกว่า เพราะมีผลต่อภาพลักษณ์ขององค์กรด้วย รวมทั้งนิติบุคคลที่ให้บริการสินเชื่อเช่าซื้อเริ่มจัดตั้งบริษัทย่อยขึ้นมาเอง เพื่อติดตามหนี้ที่มีปัญหาของตัวเอง